钦定古今图书集成/明伦汇编/闺媛典/第330卷 > 齐田稷母
## 钦定古今图书集成/明伦汇编/闺媛典/第330卷 > 齐田稷母

按刘向《列女传》：齐田稷母，齐田稷子之母也。田稷子
相齐，受下吏之货金百镒以遗其母，母曰：“子为相三
年，禄未尝多若此也，岂修士大夫之费哉？安所得此？”
对曰：“诚受之于下。”其母曰：“吾闻士修身洁行，不为苟
得，竭情尽实，不行诈伪，非义之事不计于心，非理之
利，不入于家。言行若一，情貌相副。今君设官以待子，
厚禄以养子，言行则可以报君。夫为人臣而事其君，
犹为人子而事其父也。尽力竭能，忠信不欺，务在效
忠，必死奉命，廉洁公正，故遂而无患。今子反，是远忠
矣。夫为人臣不忠，是为人子不孝也，不义之财非吾
有也，不孝之子非吾子也。”子起、《田稷》惭而出，反其金
自归罪于宣王，请就诛焉。宣王闻之，大赏其母之义，
遂舍稷子之罪，复其相位，而以公金赐母。君子谓稷
母廉而有化。《诗》曰：“彼君子兮，不素飧兮。”无功而食禄，
不为也，况于受金乎